ปัจจัยความเสี่ยง

1. ความเสี่ยงเกี่ยวกับการผลิต

ความเสี่ยงจากการจัดหาวัตถุดิบ

วัตถุดิบหลักที่ใช้ในการผลิตแผ่นอะคริลิค ได้แก่ MMA (Methyl Metha Acrylate)
ซึ่งบริษัทได้มีการนำเข้าจากต่างประเทศ
และจัดซื้อจากผู้ผลิตในประเทศเพื่อใช้ในการผลิตตลอดทั้งปีตามแผนการสั่งซื้อจากผู้ผลิตตามปริมาณ

ที่เพียงพอและในราคาตลาด โดยมีข้อตกลงซื้อล่วงหน้าก่อนส่งมอบหนึ่งเดือน
เพื่อเป็นการรับประกันว่าบริษัทจะมีวัตถุดิบดังกล่าวเพียงพอต่อการผลิตเสมอโดยด้านราคาที่จะตกลงกันในแต่ละเดือนจะใช้ราคาตลาดที่สามารถติดตามได้จากข้อมูลข่าวสารที่น่าเชื่อถือและเป็นที่ตกลงกันได้ทั้งสองฝ่าย

ส่วนในระบบการผลิตแผ่นพลาสติกด้วยเครื่องรีด หรือ Extrusion วัตถุดิบหลักได้แก่เม็ดพลาสติก
ABS, HIPS, PP และ PE ซึ่งส่วนใหญ่เป็นเม็ดพลาสติกที่ผลิตได้ในประเทศ
จะมีการนำเข้าอยู่บางชนิดจากต่างประเทศเฉพาะในกรณีที่เป็นชนิดพิเศษที่ไม่มีการผลิตในประเทศเท่านั้น
หรือในกรณีที่วัตถุดิบนำเข้ามีราคาถูกกว่า

จากหลักการและแผนงานในการจัดซื้อวัตถุดิบต่าง ๆ
ไม่ว่าจะเป็นวัตถุดิบในประเทศหรือนำเข้าจากต่างประเทศจึงเป็นการประกันความเสี่ยงที่บริษัทจะมีวัตถุดิบแต่ละชนิดเพียงพอต่อการผลิตตามแผนการขายและผลิต
(S&OP Plan) ที่มีการทบทวนในแต่ละเดือน โดยคาดการณ์ล่วงหน้า 3 เดือนข้างหน้า
แต่ก็อาจมีความเสี่ยงบ้างในกรณีที่ราคาวัตถุดิบอาจปรับขึ้นหรือปรับลงบ้างแต่ก็ไม่อยู่ในสาระที่สำคัญเนื่องจากบริษัทไม่มีนโยบายที่จะเก็บกักสต๊อกไว้เกินกว่า
2 เดือน ของประมาณการผลิตที่กำหนดไว้ในแผนการผลิต
ทั้งนี้เพื่อลดความเสี่ยงหรือป้องกันความผันผวนของราคาวัตถุดิบให้อยู่ในเกณฑ์ที่พอรับได้

2. ความเสี่ยงในการประกอบธุรกิจ

ความเสี่ยงด้านการแข่งขัน

ธุรกิจของบริษัทจัดว่ามีความเสี่ยงในด้านการแข่งขันจากคู่แข่งทั้งภายในประเทศและต่างประเทศแต่ทั้งนี้ทั้งนั้นบริษัทได้กำหนดนโยบายในการสร้างความแตกต่างของผลิตภัณฑ์ด้วยการเน้นเรื่องคุณภาพของสินค้าและบริการที่สามารถออกใบรับรองมาตรฐานหรือเอกสารที่ผ่านการทดสอบและรับรองจากต่างประเทศและกำหนดราคาขายที่แข่งขันได้
(Competitive Pricing) และเน้นการพัฒนาผลิตภัณฑ์มูลค่าเพิ่ม (value adds) อาทิเช่น
แผ่นสุขภัณฑ์ (bath sheet) แผ่นอะคริลิคนำแสง (edge lighting acrylic panel)
และแผ่นอะคริลิคเกรดทนแรงกระแทกสูง (Impact Modified Acrylic Sheet) เป็นต้น
ทั้งนี้เพื่อเพิ่มศักยภาพในการแข่งขันและการเจริญเติบโตของกิจการได้ในระยะยาว

บริษัทมีระบบการประกันผลกระทบจากความผันผวนอัตราแลกเปลี่ยนโดยเฉพาะระหว่างค่าเงินบาทกับเงินดอลล่าร์สหรัฐฯ
โดยการทำ forward contract หรือ hedge กับทางธนาคารพาณิชย์ที่บริษัททำธุรกรรมอยู่
และยังติดตามสถานการณ์ตลอดเวลา
เพื่อความพร้อมในการปรับกลยุทธทางการตลาดและขายโดยการรักษาสมดุลย์ส่วนแบ่งการตลาดระหว่างในประเทศและต่างประเทศตามความจำเป็นและตามความเหมาะสม

นอกจากนี้บริษัทยังเน้นเรื่องการรักษาสัมพันธภาพที่ดีกับลูกค้าและการให้บริการทางด้านเทคนิคเพื่อให้ลูกค้า
และลูกค้าปลายทางของลูกค้า มีความเข้าใจผลิตภัณฑ์
และการนำผลิตภัณฑ์ไปใช้งานแปรรูปอย่างมีประสิทธิภาพมากขึ้น

ซึ่งจัดว่าเป็นจุดแข็งของการแข่งขัน (competitive edges)
ซึ่งสร้างความพึงพอใจให้กับลูกค้าในแต่ละช่องทางการตลาดอย่างยิ่ง

3. ความเสี่ยงด้านการบริหารจัดการ

3.1 ความเสี่ยงจากการซื้อหรือขายสินค้าจากผู้ถือหุ้นรายใหญ่

แม้บริษัทจะมีการทำรายการระหว่างกันกับบริษัท Lucite International และบริษัทในเครือข่าย
ซึ่งส่วนใหญ่จะเป็นรายการซื้อวัตถุดิบด้านเคมีที่ใช้ในการผลิตแผ่นอะคริลิค
และการทำข้อตกลงในการขายแผ่นอะคริลิคสู่ลูกค้าต่างประเทศที่ทางบริษัท Lucite
International มีสำนักงานหรือตัวแทนขายในบางประเทศ อาทิเช่น จีน เกาหลี
ออสเตรเลียและนิวซีแลนด์ เป็นต้น
การทำรายการดังกล่าวอยู่ภายใต้การจัดการและข้อตกลงที่บริษัทเป็นผู้กำหนด

ราคาซื้อวัตถุดิบโดยใช้ราคาตลาด และส่วนลดตามข้อตกลงกับทาง Lucite International
ส่วนราคาขายแผ่นอะคริลิคและผลิตภัณฑ์อื่น ๆ
ทางบริษัทเป็นผู้กำหนดราคาขายและการให้ส่วนลดการค้าและค่านายหน้า
โดยพิจารณาจากราคาขายสินค้าที่ให้แก่ลูกค้าแต่ละรายเป็นสำคัญ

รายการซื้อขายที่เกี่ยวโยงกันระหว่างบริษัท และบริษัท Lucite International
ได้ผ่านการตรวจสอบว่ามีการดำเนินการถูกต้องและโปร่งใสจากคณะกรรมการตรวจสอบ (Audit
Committee) และตรวจสอบรับรองความถูกต้องจากผู้สอบบัญชีรับอนุญาตที่ได้รับการแต่งตั้งขึ้น
และมีความเห็นว่าราคาและเงื่อนไขการค้าที่กล่าวข้างต้นได้ทำขึ้นโดยมีหลักเกณฑ์ในการกำหนดราคาซื้อขายโดยอิงราคาตลาดอย่างเป็นธรรมและสมเหตุสมผล

3.2 ความเสี่ยงจากการที่บริษัท มีผู้ถือหุ้นรายใหญ่ถือหุ้น > 50%

ถึงแม้ว่ากลุ่มบริษัท Lucite International บริษัท เอเชียติ๊ก อะคริลิค จำกัด และบริษัท
อี๊สต์เอเชียติ๊ก 2010 (ประเทศไทย) จำกัด ถือหุ้นในบริษัท ร้อยละ 79.21
ของทุนจดทะเบียนที่ออกและชำระเต็มมูลค่าแล้ว จึงส่งผลให้สามารถควบคุมมติที่ประชุมผู้ถือหุ้นได้
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้นก็ตาม
แต่เพื่อให้มีการบริหารกิจการอย่างโปร่งใส
คณะกรรมการของบริษัทจึงมีการแต่งตั้งกรรมการอิสระถึง 3 ท่าน และยังเป็นกรรมการตรวจสอบ
(Audit Committee)
ซึ่งล้วนแล้วแต่เป็นผู้ทรงคุณวุฒิและมีคุณสมบัติครบถ้วนตามที่กำหนดโดยตลาดหลักทรัพย์แห่งประเทศไทย
รวมทั้งกรรมการท่านอื่นๆ ที่เป็นมืออาชีพและมีความเชี่ยวชาญในสาขาวิชาชีพต่าง ๆ
ที่มีหลักการมาร่วมกันบริหารงาน เพื่อให้เกิดประโยชน์สูงสุดต่อบริษัทและผู้ถือหุ้นเป็นสำคัญ

ที่ผ่านมาคณะกรรมการบริหารและคณะกรรมการที่เป็นตัวแทนของผู้ถือหุ้นรายใหญ่ของบริษัท
ได้ร่วมการประชุมที่มีวาระสำคัญมาโดยตลอด และไม่ได้มีค่าตอบแทนใด ๆ
ทั้งสิ้นในฐานะกรรมการบริษัทแต่อย่างใด